কবে থেকে শুরু প্রেমের সপ্তাহ?

ওয়েব ডেক্স: ফেব্রুয়ারির (February) শুরু থেকেই প্রেমের আবহে রঙিন হয়ে ওঠে চারপাশ। ৭ থেকে ১৪ ফেব্রুয়ারি পর্যন্ত গোটা সপ্তাহজুড়ে পালিত হয় ভ্যালেন্টাইনস উইক (Valentine’s Week), যেখানে প্রতিটি দিন ভালোবাসার একেকটি রূপকে উদযাপন করা হয়। কিন্তু এই ভালোবাসার দিনগুলির শুরু কবে, কেন এবং কীভাবে? ভ্যালেন্টাইনস ডে-এর ঐতিহাসিক গুরুত্ব, তার পেছনের গল্প ও পুরো সপ্তাহের দিনগুলির তাৎপর্য জেনে নিন একসঙ্গে।

ভ্যালেন্টাইনস ডে-এর জন্ম রোমান সাম্রাজ্যে, যেখানে তৃতীয় শতকের একজন খ্রিস্টান পুরোহিত সেন্ট ভ্যালেন্টাইনের নামের সঙ্গে এই দিনের ইতিহাস জড়িয়ে রয়েছে। তখন রোমান সম্রাট ক্লডিয়াস দিতীয় মনে করতেন, অবিবাহিত পুরুষরা বেশি ভালো সৈনিক হতে পারে, তাই তিনি তরুণদের বিবাহ নিষিদ্ধ করেন। কিন্তু সেন্ট ভ্যালেন্টাইন গোপনে প্রেমিক-প্রেমিকাদের বিবাহবন্ধনে আবদ্ধ করতে শুরু করেন। রাজা এই খবর জানতে পেরে তাঁকে গ্রেপ্তার করে মৃত্যুদণ্ড দেন।

আরও পড়ুন: ডার্ক চকোলেট কি শরীরের জন্য সত্যিই স্বাস্থ্যকর?

একজন বন্দি হিসেবে ভ্যালেন্টাইন কারাগারে থাকাকালীন কারারক্ষীর মেয়ের সঙ্গে বন্ধুত্ব গড়ে ওঠে, পরে সেটি প্রেমে রূপ নেয়। মৃত্যুর আগে তিনি সেই মেয়েকে একটি চিঠি লেখেন, যার শেষে স্বাক্ষর করেন ইউর ভ্যালেন্টাইন। এরপর থেকেই তাঁর স্মরণে ১৪ ফেব্রুয়ারি ভ্যালেন্টাইনস ডে হিসেবে পালিত হতে থাকে। মধ্যযুগের ইংরেজ কবি জেফরি চসার-এর কবিতায় প্রথম এই দিনের রোমান্টিক সংযোগ পাওয়া যায়, যা ধীরে ধীরে বিশ্বজুড়ে জনপ্রিয় হয়ে ওঠে।

৭ ফেব্রুয়ারি রোজ ডে দিয়ে ভ্যালেন্টাইনস উইক শুরু হয়। প্রেমিক-প্রেমিকা একে অপরকে গোলাপ দিয়ে ভালোবাসা প্রকাশ করেন। লাল গোলাপ ভালোবাসার প্রতীক, হলুদ গোলাপ বন্ধুত্বের প্রতীক, আর গোলাপি গোলাপ প্রশংসা বোঝায়। ৮ ফেব্রুয়ারি প্রোপোজ ডে, যারা এখনও মনের মানুষকে প্রস্তাব দেননি, তারা এই দিনে সাহস করে বলতে পারেন উইল ইউ বি মাইন।

৯ ফেব্রুয়ারি চকলেট ডে, যেখানে প্রেমিক-প্রেমিকারা একে অপরকে চকলেট উপহার দিয়ে সম্পর্ককে আরও মিষ্টি করে তোলেন। ১০ ফেব্রুয়ারি টেডি ডে, যেখানে প্রিয়জনকে টেডি বিয়ার উপহার দেওয়া হয়, যা ভালোবাসার আবেগকে প্রকাশ করে। ১১ ফেব্রুয়ারি প্রমিস ডে, যেখানে প্রেমিক-প্রেমিকারা একে অপরকে আজীবন ভালোবাসার প্রতিশ্রুতি দেন। ১২ ফেব্রুয়ারি হাগ ডে, যেখানে ভালোবাসার উষ্ণতা বাড়াতে প্রিয়জনকে জড়িয়ে ধরা হয়। ১৩ ফেব্রুয়ারি কিস ডে, যা ভালোবাসার ঘনিষ্ঠতার প্রতীক।

১৪ ফেব্রুয়ারি ভ্যালেন্টাইনস ডে-এর মূল দিন, যেখানে প্রেমিক-প্রেমিকা একে অপরকে চিঠি, উপহার, ফুল কিংবা বিশেষ মুহূর্তের মাধ্যমে ভালোবাসা প্রকাশ করেন। যদিও অনেকে একে পশ্চিমা সংস্কৃতি বলে মনে করেন, তবু আজকের বিশ্বে ভালোবাসার এই দিনটি সবার জন্যই গুরুত্বপূর্ণ হয়ে উঠেছে। আপনার জন্য এই ভ্যালেন্টাইনস উইক কতটা বিশেষ? কোন দিনটি উদযাপন করতে সবচেয়ে বেশি ভালো লাগে?